Parijdagi hujumlarda qatnashgan uch terrorchining ismi ma’lum bo‘ldi

Parijda 13-noyabr, juma kuni amalga oshirilgan terrorchilik harakatlarida qatnashgan uch nafar terrorchi-kamikadzening ismi ma’lum bo‘ldi, deya xabar bermoqda “RIA Novosti”.

Serbiyaning “Blits” gazetasi xabar berishicha, Parijdagi teraktlarda bevosita qatnashgan Suriya fuqarosi Ahmad Almuhammad G‘arbiy Yevropaga Serbiya orqali o‘tib borgan. Ikkinchi terrorchi — Abdulakbak B.haqida Fransiyaning Le Figaro nashri xabar berdi. U haqida hozircha boshqa tafsilotlar ma’lum qilinmayapti.
Avvalroq, hudkushlar orasida Fransiya fuqarosi — 29 yoshli Ismoil Umar Mustafo bo‘lgani haqida Shartr shahri meri Jan-Pyer Jorj ma’lum qilgandi. Kamida 2012-yildan beri Shartrda yashagan Ismoilning otasi va akasi hibsga olingani aytilmoqda.
Parijda 13-noyabr oqshomida teraktlar ketma-ketligi yuz berdi. Bir vaqtning o‘zida Fransiya poytaxtining olti tumanida terrorchilar portlashlar va otishmalar uyushtirdi. Barcha hujumlar oqibatida jami 129 kishi halok bo‘ldi, 352 kishi yaralandi, ulardan 99 nafarining ahvoli og‘ir.